‘เซเว่น’เดินหน้าเข้าจีน-เวียดนาม
บิ๊ก ซีพี ออลล์ ลั่นไม่ทิ้งแผนลงทุนขยายเซเว่นอีเลฟเว่นที่จีนเวียดนาม วิ่งเจรจาเจ้าของสิทธิที่ญี่ปุ่นตลอดและรออนุมัติ ปีนี้ใช้งบลงทุน5,000-5,500 ล้าน
27 เม.ย. 2555

บิ๊ก ซีพี ออลล์ ลั่นไม่ทิ้งแผนลงทุนขยายเซเว่นอีเลฟเว่นที่จีนเวียดนาม วิ่งเจรจาเจ้าของสิทธิที่ญี่ปุ่นตลอดและรออนุมัติ ปีนี้ใช้งบลงทุน5,000-5,500 ล้าน
นายก่อศักดิ์ ไชยรัศมีศักดิ์ ประธานเจ้าหน้าที่บริหาร บริษัท ซีพี ออลล์ (CPALL) เปิดเผยว่า บริษัทยังเดินหน้าขยายการลงทุนในต่างประเทศ โดยเฉพาะที่ประเทศจีนและเวียดนาม เพียงแต่ต้องรอสิทธิอนุมัติให้ดำเนินการได้จากประเทศญี่ปุ่น ซึ่งสหรัฐให้สิทธิญี่ปุ่นเป็นผู้ดูแล 
“หลังจากที่ญี่ปุ่นได้ฟื้นฟูประเทศหลังโดนสึนามิ บริษัทได้ไปเจรจาและแสดงความสนใจเพื่อขอสิทธิในการขยายการลงทุนในจีนและเวียดนาม แต่ทั้งนี้ต้องขึ้นอยู่กับผู้ให้สิทธิเท่านั้น ซึ่งเราไม่สามารถกำหนดเวลาได้ว่าจะได้รับอนุมัติเมื่อไร” 
สำหรับโครงการลงทุนปี 2555 ซีพีออลล์ ใช้งบลงทุนทั้งหมดอย่างต่ำ 5,000-5,500 ล้านบาท แบ่งเป็น 2,000 ล้านบาท สำหรับใช้ในการขยายสาขาปีนี้ทั้งหมด 500 สาขา จากสิ้นปี 2554 มีสาขาทั้งหมด 6,276 สาขา และ 1,300-1.400 ล้านบาท สำหรับการปรับปรุงสาขาเดิมที่ดำเนินการครบรอบ 6 ปี และสาขาที่ได้รับผลกระทบจากน้ำท่วมเมื่อปลายปี 2554 
นอกจากนี้ อีก 500 ล้านบาท นำไปลงทุนสร้างศูนย์กระจายสินค้าที่ จ.ลำพูน ทำให้สิ้นปีนี้บริษัทจะมีศูนย์กระจายสินค้าเป็น 5 แห่ง จากปัจจุบันมีศูนย์กระจายสินค้าทั้งหมด 4 แห่ง คือ บางบัวทอง ลาดกระบัง สุราษฎร์ธานี และขอนแก่น 
อย่างไรก็ดี ซีพี ออลล์ อยู่ระหว่างการมองพื้นที่ในการสร้างศูนย์กระจายสินค้าตามจังหวัดใหญ่และมีระบบโลจิสติกส์ที่เข้าถึง เพื่อรองรับการขยายสาขาในอนาคต เช่น พื้นที่ภาคใต้ตอนล่าง พื้นที่ภาคตะวันออก หรือภาคตะวันออกเฉียงเหนือที่มองว่ามีที่ จ.ขอนแก่น แห่งเดียวไม่น่าจะเพียงพอ
นายก่อศักดิ์ กล่าวว่า เป้าระยะสิ้นปี 2556 มีแผนขยายสาขาให้ได้ 7,000 สาขา แต่ในระยะยาวบริษัทเล็งเห็นศักยภาพได้ถึง 3 หมื่นแห่ง โดยเป็นตัวเลขที่เทียบเคียงจากจำนวนประชากรของประเทศญี่ปุ่นที่มีมากกว่าไทยเท่าตัว แต่ปัจจุบันญี่ปุ่นมีเซเว่นอีเลฟเว่นถึง 6 หมื่นแห่ง ฉะนั้นในไทยก็น่าจะมีโอกาสเปิดสาขาได้ถึง 3 หมื่นได้
สำหรับราคาหุ้น CPALL ปรับตัวขึ้นต่อเนื่องตั้งแต่กลางสัปดาห์ก่อน ขึ้นจาก65 บาท มาสูงสุด 74 บาท ล่าสุดวานนี้อ่อนตัวเล็กน้อย ปิด 72.75 บาท ลดลง 1.25 บาท มูลค่าซื้อขายหนาแน่น 1,113.64 ล้านบาท